ชินฯครึ่งปีหลังสดใส ลูกเอ็มลิ้งค์เบี้ยวหนี้
ชินคอร์ปยันครึ่งปีหลังสดใส แม้ทุ่มทุนทำ 3จี
18 ส.ค. 2554

ชินคอร์ปยันครึ่งปีหลังสดใส แม้ทุ่มทุนทำ 3จี 
แต่ยังปันผล100% อึ้ง!!! บริษัทลูก MLINK ผิดนัดชำระหนี้ ยืนยันจะไม่กระทบผลดำเนิน
นางทมยันตี คงพูลศิลป์ ผู้ช่วยผู้อำนวยการกลุ่มนักลงทุนสัมพันธ์ บริษัท ชิน คอร์ปอเรชั่น (INTUCH) เปิดเผยว่า แนวโน้มครึ่งปีหลังผลการดำเนินงานของบริษัทจะได้รับผลดีจากผลการดำเนินงานที่ดีขึ้นของบริษัทลูกทั้งบริษัท แอดวานซ์ อินโฟร์ เซอร์วิส (ADVANC) และบริษัท ไทยคม (THCOM) จะออกมาดี เพราะ ADVANC ได้ปรับเพิ่มรายได้ ค่าบริการที่ไม่รวมค่าเชื่อมโยงโครงข่ายหรือ IC เพิ่มเป็นเติบโต 8-9% จาก 4% เพราะครึ่งปีแรกโต รายได้ค่าบริการเสียงเติบโตดีส่งผลให้คาดว่าทั้งปีรายได้จากยอดขายจะเติบโต 50% จาก 1.11 แสนล้านบาทเมื่อปีก่อน
นอกจากนั้น ยังคาดว่าจะมีรายได้จากค่าเชื่อมโยงโครงข่ายสุทธิเพิ่มเป็น 400-500 ล้านบาท จากที่คาดไว้เพียง 300-400 ล้านบาทจากรายได้ของฮัทช์ ทั้งนี้แม้ว่าอัตรากำไรก่อนหักดอกเบี้ยภาษีและค่าเสื่อมราคาหรืออีบิทดามาร์จินจะลดลงเหลือ 45% จากปีก่อนอยู่ที่ 46-47%
นอกจากนี้ในช่วงครึ่งปีหลัง บริษัทได้เริ่มให้บริการโทร.มือถือระบบ 3จี บนคลื่น 900 เมกะเฮิรตซ์ที่ทำให้มีรายได้เพิ่มเข้ามาแต่ก็จะใช้เงินลงทุน ปรับปรุงระบบและขยายงาน 1 หมื่นล้านบาทตามแผนภายใน ปีแรกใช้งบ 5 หมื่นล้านบาท แต่แม้ว่าจะลงทุนสูงก็ยังคงยืนยันปันผล 100%
นางมณฑาทิพย์ ชินวัตร ประธานกรรมการบริหารและกรรมการผู้จัดการ บริษัท เอ็ม ลิ้งค์ เอเชีย คอร์ปอเรชั่น (MLINK) ชี้แจงตลาดหลักทรัพย์กรณีที่บริษัทย่อยคือ บริษัท พอร์ทัลเน็ท ได้ผิดนัดชำระหนี้กับสถาบันการเงินแห่งหนึ่ง โดยมีรายละเอียดหนี้ที่ผิดนัดชำระคือ หนี้สินที่ถึงกำหนดชำระ 1,202.39 ล้านบาท เป็นเงินต้น 1,153.63 ล้านบาท และดอกเบี้ยพร้อมค่าปรับ 48.76 ล้านบาท โดยเริ่มผิดนัดชำระหนี้ตั้งแต่เดือน เม.ย. 2554 เป็นต้นมาและหนี้ที่ผิดนัดชำระหนี้ คิดเป็น 27% ของมูลค่าสินทรัพย์รวมของบริษัท ณ วันที่ 30 มิ.ย. 2554 จำนวน 4,452.86 ล้านบาท 
สำหรับสาเหตุของการผิดนัดชำระหนี้ เนื่องจากมีความจำเป็นในการที่นำเงินทุนไปดำเนินการโครงการระบบคอมพิวเตอร์ซอฟต์แวร์สำเร็จรูปสำหรับธุรกิจหลักให้แล้วเสร็จ เพื่อส่งมอบภายในสิ้นปี 2554 จึงไม่มีเงินทุนเพียงพอที่จะชำระหนี้และดอกเบี้ยตามที่ธนาคารกำหนดจนกว่าจะส่งมอบงานเสร็จ
ขณะนี้บริษัทย่อยอยู่ระหว่างการเจรจาเงื่อนไขการชำระหนี้กับสถาบันการเงินและขอยืนยันว่าจะไม่ส่งผลกระทบต่อฐานะและผลดำเนินงานของ MLINK 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ได้รับรายงานการขายหุ้นของนายสมชัย โกวิทเจริญกุล ผู้ถือหุ้นและกรรมการ บริษัท เอ็ม ลิ้งค์ เอเชีย คอร์ปอเรชั่น ที่ขายหุ้น MLINK อย่างต่อเนื่องตั้งแต่วันที่ 22 25 26 27 ก.ค. 2554 และวันที่ 3 และ 5 ส.ค. 2554 ซึ่งได้ขายหุ้นรวมทั้งสิ้น 6.82 ล้านบาท และได้รับเงินจากการขาย 15.31 ล้านบาท
ทั้งนี้ งวดไตรมาส 2 MLINK ขาดทุนสุทธิ 315.79 ล้านบาท ขาดทุนต่อหุ้น 0.58 บาท แย่ลงมากจากงวดเดียวกันของปีก่อนที่มีกำไรสุทธิ 17.53 ล้านบาท